P6_TA(2005)0077

Κατευθυντήριες γραμμές της πολιτικής της Ένωσης υπέρ της έρευνας

Ψήφισμα του Ευρωπαϊκού Κοινοβουλίου σχετικά με την επιστήμη και την τεχνολογία — Κατευθυντήριες γραμμές της πολιτικής της Ευρωπαϊκής Ένωσης υπέρ της έρευνας (2004/2150(INI))

Το Ευρωπαϊκό Κοινοβούλιο,

- λαμβάνοντας υπόψη την ανακοίνωση της Επιτροπής με θέμα "Η επιστήμη και η τεχνολογία, κλειδιά του μέλλοντος της Ευρώπης — Κατευθυντήριες γραμμές της πολιτικής της Ένωσης υπέρ της έρευνας" (COM(2004)0353),

- λαμβάνοντας υπόψη τα συμπεράσματα της Προεδρίας σχετικά με τη μελλοντική ευρωπαϊκή πολιτική υπέρ της έρευνας, τα οποία υποστήριξε η μεγάλη πλειοψηφία των αντιπροσωπειών στη συνεδρίαση του Συμβουλίου Ανταγωνιστικότητας που πραγματοποιήθηκε στις 25/ 26 Νοεμβρίου 2004 [1],

- λαμβάνοντας υπόψη την απόφαση αριθ. 1513/2002/ΕΚ του Ευρωπαϊκού Κοινοβουλίου και του Συμβουλίου, της 27ης Ιουνίου 2002, για το έκτο πρόγραμμα πλαίσιο δραστηριοτήτων έρευνας, τεχνολογικής ανάπτυξης και επίδειξης της Ευρωπαϊκής Κοινότητας, με σκοπό τη συμβολή στη δημιουργία του ευρωπαϊκού χώρου έρευνας και στην καινοτομία (2002-2006) [2],

- λαμβάνοντας υπόψη το πρόγραμμα δράσης της Επιτροπής που στοχεύει στην αύξηση των επενδύσεων στην έρευνα (COM(2003)0226),

- λαμβάνοντας υπόψη το ψήφισμά του της 18ης Νοεμβρίου 2003 — Επενδύοντας στην έρευνα: το πρόγραμμα δράσης για την Ευρώπη [3],

- έχοντας υπόψη το ψήφισμά του της 1ης Απριλίου 2004 σχετικά με τη Διεθνή Διάσκεψη για τις Ανανεώσιμες Πηγές Ενέργειας (Βόννη, Ιούνιος 2004) [4], στο οποίο τονίζεται η ανάγκη να αυξηθεί η στήριξη της έρευνας και ανάπτυξης και της καινοτομίας στον τομέα των ανανεώσιμων πηγών ενέργειας και να διαδοθούν και να προωθηθούν τα αποτελέσματα σε όλους τους τομείς της κοινωνίας,

- έχοντας υπόψη τις ανακοινώσεις της Επιτροπής σχετικά με τις γυναίκες και την επιστήμη, τον ρόλο των πανεπιστημίων στην Ευρώπη της γνώσης, μια στρατηγική κινητικότητας για τον ευρωπαϊκό χώρο της έρευνας και τη σταδιοδρομία των ευρωπαίων ερευνητών, τη βασική έρευνα, τη νανοτεχνολογία, την έρευνα στον τομέα της ασφάλειας και την περιφερειακή διάσταση του ευρωπαϊκού χώρου της έρευνας (COM(1999)0076, COM(2003)0058, COM(2001)0331, COM(2003)0436, COM(2004)0009, COM(2004)0338, COM(2004)0590), COM(2001)0549),

- λαμβάνοντας υπόψη τις ανακοινώσεις της Επιτροπής σχετικά με τις δημοσιονομικές προοπτικές της Ένωσης για την περίοδο 2007-2013 (COM(2004)0101, COM(2004)0487),

- λαμβάνοντας υπόψη την έκθεση της ομάδας εμπειρογνωμόνων για το Ευρωπαϊκό Συμβούλιο Έρευνας υπό την προεδρία του κ. Federico Mayor [5],

- λαμβάνοντας υπόψη την έκθεση της ομάδας εμπειρογνωμόνων υψηλού επιπέδου υπό την προεδρία του Δρ. Ramon Marimon με τίτλο "Evaluation of the Effectiveness of the New Instruments of sixth Framework Programme" (αξιολόγηση της αποτελεσματικότητας των νέων μέσων του 6ου προγράμματος πλαισίου) [6],

- λαμβάνοντας υπόψη την έκθεση σχετικά με τη στρατηγική της Λισσαβώνας της ομάδας υψηλού επιπέδου υπό την προεδρία του κ. Wim Kok [7],

- έχοντας υπόψη την έκθεση για την αξιολόγηση των πέντε ετών της έρευνας και τεχνολογικής ανάπτυξης (Ε&Α) στις τεχνολογίες της κοινωνίας των πληροφοριών, την οποία εκπόνησε η ειδική ομάδα υπό την προεδρία του κ. J.M. Gago [8],

- έχοντας υπόψη την ανακοίνωση της Επιτροπής σχετικά με τις προκλήσεις για την ευρωπαϊκή κοινωνία της πληροφορίας μετά το 2005 (COM(2004)0757),

- έχοντας υπόψη το πρόγραμμα δράσης για τις περιβαλλοντικές τεχνολογίες, στο οποίο αναγνωρίζεται ότι οι επενδύσεις στην έρευνα, τόσο από δημόσιες όσο και από ιδιωτικές πηγές, παίζουν ζωτικό ρόλο για την οικονομία της ΕΕ συμπεριλαμβανομένων των οικολογικών βιομηχανιών (COM(2004)0038),

- έχοντας υπόψη την ανακοίνωση της Επιτροπής σχετικά με την εξέλιξη της συμβολής των ανανεώσιμων πηγών ενέργειας στην ΕΕ, στην οποία παραδέχεται ότι "είναι αναγκαία η ... επιτάχυνση του ρυθμού της δημόσιας στήριξης για έρευνα, τεχνολογική ανάπτυξη και επίδειξη των ανανεώσιμων πηγών ενέργειας στην Ευρώπη" (COM(2004)0366),

- λαμβάνοντας υπόψη τις προτάσεις της Επιτροπής όσον αφορά οδηγία και δύο συστάσεις σχετικά με την εισδοχή υπηκόων τρίτων χωρών για σκοπούς επιστημονικής έρευνας στην Ευρωπαϊκή Κοινότητα (COM(2004)0178),

- λαμβάνοντας υπόψη την έκθεση που συνέταξε διυπηρεσιακή ομάδα της Επιτροπής σχετικά με τις τεχνολογικές πλατφόρμες [9],

- έχοντας υπόψη το προπαρασκευαστικό έργο για τη νέα έκδοση του προγράμματος δράσης για την καινοτομία και τις διεξαγόμενες διαβουλεύσεις για ένα πρόγραμμα πλαίσιο στον τομέα της ανταγωνιστικότητας και της καινοτομίας,

- λαμβάνοντας υπόψη το άρθρο 45 του Κανονισμού του,

- λαμβάνοντας υπόψη την έκθεση της Επιτροπής Βιομηχανίας, Έρευνας και Ενέργειας (A6-0046/2005),

Α. εκτιμώντας ότι η πρόοδος για τη δημιουργία του ευρωπαϊκού χώρου της έρευνας (ΕΧΕ) είναι ένα πρώτο βήμα προς την εφαρμογή της στρατηγικής της Λισαβόνας, ιδιαίτερα με το έκτο πρόγραμμα πλαίσιο (ΠΠ6) και άλλες πολιτικές πρωτοβουλίες στον τομέα της έρευνας, της τεχνολογικής ανάπτυξης και της επίδειξης (RTD), κάτι που έδωσε στην έρευνα μια νέα δυναμική και καθόρισε νέα μέσα για τη δημιουργία του ΕΧΕ,

Β. εκτιμώντας ότι η Επιτροπή ενήργησε με συνέπεια αποδίδοντας πρωταρχική σημασία στην έρευνα και την καινοτομία στις προτάσεις της για τις νέες δημοσιονομικές προοπτικές της ΕΕ, καθώς και όταν πρότεινε διπλασιασμό του προϋπολογισμού για το έβδομο πρόγραμμα πλαίσιο (ΠΠ7)·ότι ορισμένα κράτη μέλη, καθαροί συνεισφέροντες, έχουν εκφράσει την επιθυμία τους να περικόψουν τον κοινοτικό προϋπολογισμό κατά 1 % κατ' ανώτατο όριο του ΑΕγχΠ της Ένωσης, και ότι οι δημοσιονομικές προοπτικές 2007-2013 πρέπει να συνάδουν προς την πρόταση της Επιτροπής να διπλασιασθεί ο προϋπολογισμός για το ΠΠ7,

Γ. λαμβάνοντας υπόψη ότι, μεταξύ των τομέων πολιτικής όπου απαιτείται επειγόντως ανάληψη δράσης και ως βασική απαίτηση για την επίτευξη των στόχων της Λισαβόνας, η έκθεση Kok προσδιορίζει την ανάγκη να καταστεί η Ευρώπη ελκυστικότερη για τους ερευνητές και τους επιστήμονες και να δοθεί ύψιστη προτεραιότητα στην Ε&Α, και υπογραμμίζει επίσης την ανάγκη να υιοθετηθεί μία ολιστική προσέγγιση για να εξασφαλισθεί η ανάπτυξη και η διάδοση των τεχνολογιών των πληροφοριών και της επικοινωνίας (ΤΠΕ),

Δ. εκτιμώντας ότι η έκθεση Marimon στηρίζει τα μέσα του ΠΠ6 και υπογραμμίζει την ανάγκη για συνέχεια στον σχεδιασμό ερευνητικών προγραμμάτων, προτείνει όμως σειρά διορθωτικών μέτρων,

Ε. λαμβάνοντας υπόψη ότι στην ειδική έκθεση αριθ. 1/2004 του Ελεγκτικού Συνεδρίου σχετικά με τη διαχείριση των έμμεσων δράσεων Ε&ΤΑ του 5ου προγράμματος πλαισίου (ΠΠ5) για την έρευνα και την τεχνολογική ανάπτυξη, επισημαίνεται ότι οι κανόνες συμμετοχής στα ευρωπαϊκά προγράμματα πλαίσια Ε&ΤΑ είναι πολύ περίπλοκοι και αυτό έχει προκαλέσει σοβαρά προβλήματα, ιδίως στους μικρούς οργανισμούς με λιγότερο ανεπτυγμένες διοικητικές δομές,

ΣΤ. εκτιμώντας ότι η βασική έρευνα είναι σημαντική για επιτυχείς καινοτομίες και την ανταγωνιστικότητα της Ευρωπαϊκής Ένωσης σε μακροπρόθεσμη βάση και ότι εδώ και δύο χρόνια διεξάγεται σε ευρωπαϊκό επίπεδο εκτενής διάλογος σχετικά με την ανάγκη μιας διάρθρωσης (Ευρωπαϊκό Συμβούλιο Έρευνας) η οποία θα στηρίξει, σε ευρωπαϊκό επίπεδο, τη βασική έρευνα σε όλους τους επιστημονικούς τομείς σε συνθήκες επιστημονικής αυτονομίας,

Ζ. εκτιμώντας ότι η ΕΕ χρειάζεται, έως το 2010, 700000 νέους, επαρκώς ειδικευμένους ερευνητές, προκειμένου να επιτευχθεί ο στόχος του 3 % του ΑΕγχΠ για τις επενδύσεις στην Ε&Α, και ότι το επιτυχημένο πρόγραμμα "Μαρία Κιουρί" θα πρέπει να διαδραματίσει έναν ιδιαίτερα σημαντικό ρόλο στη στήριξη των ερευνητών,

Η. εκτιμώντας ότι τα δίκτυα ηλεκτρονικών επικοινωνιών υψηλής ταχύτητας και μεγάλης χωρητικότητας και άλλα εργαλεία και υποδομές ΤΠΕ αλλάζουν τον τρόπο με τον οποίο οι ερευνητές επικοινωνούν, συνεργάζονται και καινοτομούν, και ότι είναι απαραίτητο να παρασχεθεί συνεχής και επαρκής κοινοτική στήριξη σε υποδομές δικτύων έρευνας στο πλαίσιο του σχεδίου GEANT,

Θ. εκτιμώντας ότι είναι απαραίτητο να βελτιωθεί το ρυθμιστικό πλαίσιο για την ιδιωτική έρευνα, δεδομένου ότι τα δύο τρίτα των επενδύσεων στον τομέα της έρευνας που απαιτούνται για να επιτευχθεί ο στόχος του 3 % πρέπει να προέλθουν από τον επιχειρηματικό τομέα,

Ι. εκτιμώντας ότι πρέπει να δημιουργήσουμε νέο κλίμα ενθουσιασμού στους νέους για την επιστήμη και να προωθήσουμε την επιστημονική σταδιοδρομία ενθαρρύνοντας ιδιαίτερα τη συμμετοχή των γυναικών,

ΙΑ. εκτιμώντας ότι η κινητικότητα των ερευνητών στο εσωτερικό της ΕΕ αλλά και η αμφίδρομη κινητικότητα ανάμεσα στην ΕΕ και τρίτες χώρες, δημόσια και ιδιωτικά ερευνητικά κέντρα, πανεπιστήμια και βιομηχανία, καθώς και ανάμεσα σε διαφορετικούς επιχειρηματικούς τομείς, αποτελεί βασικό στοιχείο για τη δημιουργία νέας γνώσης, καινοτομίας και βιώσιμης ανάπτυξης,

ΙΒ. λαμβάνοντας υπόψη ότι οι μικρομεσαίες επιχειρήσεις χαμηλού ή μέσου τεχνολογικού περιεχομένου, περιλαμβανομένων και των παραδοσιακών επιχειρήσεων, έχουν σημαντικό απόθεμα ανεκμετάλλευτου ακόμη δυναμικού για καινοτομία, μεταφορά τεχνολογίας και Ε&ΤΑ, το οποίο θα ήταν σκόπιμο να τονωθεί σύμφωνα με το πνεύμα και τις κατευθυντήριες γραμμές που καθορίζονται στον Ευρωπαϊκό Χάρτη για τις Μικρές Επιχειρήσεις,

ΙΓ. εκτιμώντας ότι πρέπει να αναπτυχθούν στενότεροι δεσμοί ανάμεσα στην έρευνα και τη βιομηχανία, ιδίως τις ΜΜΕ, στηρίζοντας ειδικότερα τοπικά δίκτυα που συνδέουν τον κόσμο των επιχειρήσεων με ακαδημαϊκά ιδρύματα· εκτιμώντας ότι επί του παρόντος διεξάγεται εντατικός διάλογος με θέμα τη θέσπιση Ευρωπαϊκών Πρωτοβουλιών Τεχνολογίας, και η εφαρμογή του Κοινοτικού Διπλώματος Ευρεσιτεχνίας αποτελεί προϋπόθεση για την επίτευξη επιτυχούς ευρωπαϊκής πολιτικής στον τομέα της έρευνας,

ΙΔ. εκτιμώντας ότι πρέπει να καταβληθεί προσπάθεια για την στήριξη μιας αποτελεσματικής πολιτικής έρευνας και καινοτομίας εξετάζοντας το ενδεχόμενο θέσπισης παράλληλων πολιτικών, όπως είναι η ολοκλήρωση της εσωτερικής αγοράς και η καθιέρωση καθεστώτος πνευματικής ιδιοκτησίας το οποίο να επιδιώκει την ισορροπία μεταξύ προστασίας και ανταγωνισμού, να παρέχει καλύτερη πρόσβαση για τις ΜΜΕ και να προωθεί τις επενδύσεις του ιδιωτικού και του δημόσιου τομέα σε νέες τεχνολογίες και περιεχόμενο,

ΙΕ. λαμβάνοντας υπόψη ότι το πρόβλημα της ανταγωνιστικότητας της ευρωπαϊκής οικονομίας ανάγεται εν μέρει στην ύπαρξη ενός παραδόξου μεταξύ, αφενός, της παραγωγής των επιστημονικών γνώσεων (που υπάρχουν σε επαρκή βαθμό στην ΕΕ) και, αφετέρου, της αδυναμίας να μετατραπεί αυτή η γνώση σε καινοτομία και ιδίως σε παραγωγή· λαμβάνοντας επίσης υπόψη ότι η συμμετοχή της βιομηχανίας στον καθορισμό των προτεραιοτήτων για οικονομική στήριξη θα μπορούσε να βελτιώσει την κατάσταση αυτή και, κατά συνέπεια, απαιτείται προσπάθεια με στόχο τη συμμετοχή του βιομηχανικού τομέα στο ΠΠ7 και τη βελτίωση της θέσεως των ΜΜΕ σε αυτό,

ΙΣΤ. λαμβάνοντας υπόψη ότι για να σταματήσει η σημερινή περιθωριοποίηση των ΜΜΕ θα ήταν σκόπιμο να διερευνηθεί το ενδεχόμενο νέων, ειδικά σχεδιασμένων τρόπων για τη στήριξη του ρόλου τους στην καινοτομία, περιλαμβάνοντας:

- απλοποιημένους κανόνες χρηματοδότησης και διαχείρισης, ιδίως για μικρές δράσεις της μορφής "χρηματοδότηση άπαξ και αξιολόγηση στο τέλος",

- τη στήριξη θεματικών περιφερειακών ομαδοποιήσεων και των ευρωπαϊκών δικτύων τους με ιδιαίτερη έμφαση στην ανάγκη, το μεγαλύτερο τμήμα των χορηγουμένων κονδυλίων να διατίθεται στις καινοτόμες ΜΜΕ (περιορισμοί στα ποσοστά που προορίζονται για οργανώσεις συσπείρωσης/δικτύωσης),

ΙΖ. εκτιμώντας ότι πρέπει να βελτιωθεί ο συντονισμός μεταξύ του προϋπολογισμού για την έρευνα, των διαρθρωτικών ταμείων και όλων των άλλων δημόσιων και ιδιωτικών πηγών χρηματοδότησης σε ευρωπαϊκό, εθνικό και περιφερειακό επίπεδο,

Η Ευρώπη αξίζει καλύτερη μοίρα

1. υπογραμμίζει τις νέες αρμοδιότητες στον τομέα της έρευνας (άρθρα III 248-255) που εκχωρεί στην ΕΕ το σύνταγμα για την Ευρώπη, ιδίως για τη δημιουργία ενός ΕΧΕ· καλεί την Επιτροπή να ενεργήσει σύμφωνα με αυτό το νέο νομικό πλαίσιο·

2. τονίζει ότι η έρευνα και η μάθηση αποτελούν ζήτημα γοήτρου για την ΕΕ αλλά ότι οι ευρωπαϊκές οργανώσεις και επιχειρήσεις στον τομέα της έρευνας δεν έχουν κατορθώσει να αξιοποιήσουν με επιτυχία τις καλές ιδέες για να τις μετατρέψουν σε επικερδείς πρωτοβουλίες που συμβάλλουν στην αύξηση της απασχόλησης· η κατάσταση αυτή μπορεί να βελτιωθεί αν προσαρμοσθούν τα υπό συζήτηση θέματα στον τομέα της έρευνας ώστε να ληφθούν υπόψη κοινωνικές πτυχές και η ανάγκη για τεχνολογική καινοτομία·

3. υιοθετεί τις γενικές κατευθυντήριες γραμμές της ερευνητικής πολιτικής της ΕΕ που παρουσιάζονται στην ανακοίνωση της Επιτροπής· τονίζει ότι ο ΕΧΕ θα είναι εφικτός μόνο εφόσον η Ένωση διαθέσει μεγαλύτερο μερίδιο από τους χρηματοδοτικούς πόρους για την έρευνα για τον στενότερο συντονισμό των ευρωπαϊκών, εθνικών και περιφερειακών πολιτικών στον τομέα της έρευνας σε ό, τι αφορά τόσο την ουσία όσο και τη χρηματοδότησή τους, και εφόσον αυτοί οι πόροι προστίθενται στις πολιτικές έρευνας που ακολουθούν τα κράτη μέλη στο εσωτερικό και μεταξύ τους· αναμένει από την Επιτροπή και τα κράτη μέλη να αξιοποιήσουν πλήρως τον τρόπο με τον οποίο τονίζεται στην έκθεση Kok ο ρόλος της έρευνας στο πλαίσιο της επίτευξης των στόχων της Λισαβόνας, παρέχοντας την απαραίτητη πολιτική ώθηση στο ΠΠ7 και προικοδοτώντας το με επαρκείς οικονομικούς πόρους·

4. ζητεί από όλα τα κράτη μέλη και τα θεσμικά όργανα της ΕΕ να επιδείξουν για την οικοδόμηση του ΕΧΕ την ίδια αποφασιστικότητα που επέδειξαν κατά την ολοκλήρωση της εσωτερικής αγοράς και την καθιέρωση της νομισματικής ένωσης· το 7ο Πρόγραμμα Πλαίσιο Έρευνας δεν αρκεί να είναι απλώς ένα ακόμη πρόγραμμα πλαίσιο· θα πρέπει να βελτιωθεί και να εμπλουτισθεί σημαντικά, προκειμένου να συμβάλει στην επίτευξη των στόχων της Λισσαβώνας·

5. πιστεύει ακράδαντα ότι, για την ενίσχυση της ανταγωνιστικότητας της Ευρώπης, χρειάζονται περισσότερα χρηματοδοτικά μέσα για την έρευνα και την καινοτομία λαμβάνοντας υπόψη τις νέες αρμοδιότητες της ΕΕ στον τομέα της έρευνας και τη διεύρυνση με 25 και σύντομα περισσότερα κράτη μέλη· ζητά τουλάχιστον διπλασιασμό του ποσοστού του ΑΕγχΠ των κρατών μελών της ΕΕ που προορίζεται για τον προϋπολογισμό του ΠΠ και προτρέπει τα κράτη μέλη να θεωρήσουν αυτό τον όρο ως ελάχιστο και μη αμφισβητήσιμο κατά τις διαπραγματεύσεις για τις δημοσιονομικές προοπτικές· ζητεί από την Επιτροπή να σχεδιάσει το ΠΠ7 σύμφωνα με την πρότασή της για τις δημοσιονομικές προοπτικές για την περίοδο 2007-2013 και να υποστηρίξει την πρόταση που αποσκοπεί στον σταθερό καθορισμό του προϋπολογισμού της ΕΕ άνω του 1 % του ΑΕγχΠ·

6. καλεί εκείνα τα κράτη μέλη που πληρούν τις προϋποθέσεις για να λάβουν χρηματοδότηση από τα διαρθρωτικά ταμεία, να χρησιμοποιήσουν σημαντικό τμήμα των πόρων αυτών για να άρουν τα μειονεκτήματα που παρουσιάζουν στον τομέα της έρευνας·

7. καλεί τα κράτη μέλη να καταβάλουν κάθε αναγκαία προσπάθεια προς επίτευξη των αντίστοιχων εθνικών στόχων όσον αφορά τις επενδύσεις στον τομέα της Ε&ΤΑ, που τα ίδια έθεσαν στο Ευρωπαϊκό Συμβούλιο της Βαρκελώνης· θεωρεί ότι οι επενδύσεις στον τομέα της έρευνας και ανάπτυξης στην Ευρωπαϊκή Ένωση θα πρέπει να φτάσουν το 3 % του ΑΕγχΠ μέχρι το 2010, και ειδικότερα ότι οι προϋπολογισμοί των κρατών μελών για τη χρηματοδότηση της έρευνας και ανάπτυξης από δημόσιους πόρους πρέπει να αυξηθούν στα επίπεδα που απαιτούνται για αυτόν τον στόχο· καλεί την Επιτροπή να ελέγξει τη συμμόρφωση των κρατών μελών προς τις δεσμεύσεις που ανέλαβαν, ιδίως εκείνων που βρίσκονται κάτω από τον ευρωπαϊκό μέσο όρο·

8. τονίζει την ανάγκη να υπάρξει συμμετοχή των περιφερειών και των περιφερειακών αρχών με σκοπό την αύξηση των επενδύσεων στην έρευνα και την καινοτομία, εφαρμόζοντας ιδίως στρατηγικές περιφερειακής έρευνας και καινοτομίας στο πλαίσιο του στόχου του 3 % (Ευρωπαϊκό Συμβούλιο Βαρκελώνης, Μάρτιος 2002)·ζητεί να ληφθεί υπόψη η περιφερειακή διάσταση της έρευνας όταν θα καθορισθούν οι δραστηριότητες που εντάσσονται στο ΠΠ7 και καλεί τα κράτη μέλη να άρουν τα εμπόδια που εξακολουθούν να υπάρχουν όταν μεθοριακές περιοχές από μια ή περισσότερες χώρες συνεργάζονται στον τομέα της έρευνας και της καινοτομίας, και έτσι να συμβάλουν στη δημιουργία γνησίου Ευρωπαϊκού Χώρου Έρευνας (ΕΧΕ)·

9. τονίζει τη σημασία της ανάπτυξης κέντρων αριστείας σε διάφορους επιστημονικούς και ερευνητικούς κλάδους ευρωπαϊκών πανεπιστημίων· είναι της άποψης ότι αυτό μπορεί να επιτευχθεί με αύξηση της δημόσιας χρηματοδότησης από τα κράτη μέλη και την Ευρωπαϊκή Ένωση καθώς και με πρόσθετη χρηματοδότηση της Ευρωπαϊκής Ένωσης για τους σπουδαστές που φοιτούν σε πανεπιστήμια τα οποία προσελκύουν πολίτες από άλλα κράτη μέλη·

10. επισημαίνει ότι τα κράτη μέλη θα πρέπει να μεριμνήσουν ιδιαιτέρως ώστε να εξασφαλισθεί ότι η χρηματοδότηση για την έρευνα της Ευρωπαϊκής Ένωσης δεν θα υποκαταστήσει ποτέ τις χρηματοδοτήσεις των κρατών μελών και ότι και οι δύο αυτές μορφές χρηματοδότησης θα οδηγήσουν σε αύξηση της συνολικής χρηματοδότησης· διαπιστώνει ότι διεξάγονται σήμερα στα κράτη μέλη πολλά ερευνητικά έργα εθνικής σημασίας τα οποία δεν πληρούν ωστόσο κατ' ανάγκη τους όρους για να λάβουν χρηματοδότηση από τα κονδύλια της Ευρωπαϊκής Ένωσης·

11. πιστεύει ότι το ΠΠ7 θα μπορούσε να χρησιμοποιηθεί ως εργαλείο για την επανόρθωση του "ευρωπαϊκού παράδοξου" το οποίο συνίσταται στο ότι, παρ' όλο που η ποιότητα και η ποσότητα της ευρωπαϊκής δημόσιας έρευνας είναι σε γενικές γραμμές άριστες, η εφαρμογή των αποτελεσμάτων της έρευνας σε βιώσιμα από εμπορικής σκοπιάς προϊόντα και υπηρεσίες βρίσκεται σε καθυστέρηση έναντι των ΗΠΑ και της Ιαπωνίας·

12. ζητεί να συγχρονισθεί η διάρκεια των ΠΠ με τη διάρκεια των δημοσιονομικών προοπτικών, εάν και όταν οι δημοσιονομικές προοπτικές συμφωνούνται ανά πενταετία και έτσι συμπίπτουν με την εκάστοτε θητεία του Κοινοβουλίου, με σκοπό τον καλύτερο συντονισμό των δραστηριοτήτων σχεδιασμού της Επιτροπής· φρονεί ότι θα πρέπει να προβλεφθεί σύστημα κυλιόμενων προγραμμάτων, συμπεριλαμβανομένης μιας ενδιάμεσης αξιολόγησης, που θα επιτρέψει την αναπροσαρμογή των στόχων, αν και όταν κρίνεται αναγκαίο, καθώς και διαδικασίες που θα επιτρέπουν στο Ευρωπαϊκό Κοινοβούλιο να εκφέρει γνώμη για παρόμοιες αναπροσαρμογές·

13. είναι πεπεισμένο για την ανάγκη συνέχειας ανάμεσα στα ΠΠ6 και ΠΠ7 και παράλληλα χαιρετίζει τις βελτιώσεις που προτείνει η έκθεση Marimon, ιδίως όσες αφορούν την ανάγκη για απλούστερες και σαφέστερες διοικητικές διαδικασίες, στις οποίες περιλαμβάνονται σαφέστερες και καλύτερα εστιασμένες διαδικασίες υποβολής προσφορών, μειώνοντας τον μεγάλο αριθμό των διαφορετικών υποδειγμάτων συμβάσεων και θεσπίζοντας ένα απλοποιημένο σύστημα σε ό, τι αφορά το κόστος, καθώς και αποφεύγοντας οιαδήποτε προκαθορισμένη κρίσιμη μάζα· συγκεκριμένα , πιστεύει ότι πρέπει να διαδοθεί ευρύτερα η διαδικασία αξιολόγησης σε δύο στάδια για να βελτιωθεί η αποτελεσματικότητα και να μειωθεί το κόστος για τους συμμετέχοντες, ιδίως για τις ΜΜΕ και τις τοπικές αρχές·

14. συνιστά, χάριν της διαφάνειας του προϋπολογισμού, ακριβές σύστημα αναφοράς του μεριδίου της χρηματοδότησης που διατίθεται σε διάφορους τύπους συμμετεχόντων, συμπεριλαμβανομένης της καλύτερης διάκρισης των εταιριών αναλόγως του μεγέθους τους·

15. πιστεύει ότι πρέπει να ενισχυθεί η διεθνής συνεργασία στον τομέα της έρευνας, κατά πρώτον, στο πλαίσιο της Ευρωπαϊκής Πολιτικής Γειτονίας, με τις γειτονικές χώρες της ΕΕ, όπως οι χώρες της Μεσογείου και των Βαλκανίων, η Ρωσία και τα Νέα Ανεξάρτητα Κράτη, και στο πλαίσιο των συμφωνιών προσχώρησης, καθώς επίσης και με τις χώρες ΑΚΕ·

16. πιστεύει ότι το ΠΠ7 θα πρέπει να απαιτεί διαρκή αξιολόγηση της επιστημονικής ποιότητας των αποτελεσμάτων του και να είναι σε θέση να προσαρμόζει αναλόγως τα βασικά θέματα και τις διαδικασίες του·

17. υπενθυμίζει ότι πολλοί ανταγωνιστές της Ευρωπαϊκής Ένωσης είναι πιο γενναιόδωροι από την ίδια σε ό, τι αφορά τη χορήγηση δημόσιας ενίσχυσης σε μακροπρόθεσμα προγράμματα έρευνας· εκφράζει την ανησυχία του για το ενδεχόμενο να εμποδίσουν οι κανόνες της Ένωσης περί κρατικών ενισχύσεων την πραγματοποίηση αυτών των μακροπρόθεσμων δραστηριοτήτων έρευνας· εκφράζει τον φόβο ότι η Ένωση μακροπρόθεσμα θα χάσει την ανταγωνιστικότητά της εάν δεν χορηγηθούν επαρκείς χρηματοδοτήσεις στη μακροπρόθεσμη και τη βασική έρευνα· ζητεί από την Επιτροπή να αναθεωρήσει επειγόντως τους σημερινούς κανόνες για τις κρατικές ενισχύσεις στις περιπτώσεις κατά τις οποίες τα πιθανά οικονομικά πλεονεκτήματα των ερευνητικών σχεδίων είναι ορατά μόνο μακροπρόθεσμα·

18. επιμένει ότι οι περιφέρειες πρέπει να συμμετέχουν στην επενδυτική προσπάθεια για την τήρηση του στόχου του 3 % ο οποίος ορίστηκε στο Ευρωπαϊκό Συμβούλιο της Βαρκελώνης το 2002·χαιρετίζει τη δημιουργία περιφερειακών στρατηγικών έρευνας και καινοτομίας που συμβάλλουν στην υλοποίηση αυτού του στόχου και εκφράζει την επιθυμία να παρασχεθούν κίνητρα για την ενθάρρυνσή τους· ζητεί να ληφθεί υπόψη η περιφερειακή διάσταση της έρευνας κατά τον καθορισμό των δραστηριοτήτων του ΠΠ7·

Βασική έρευνα και Ευρωπαϊκό Συμβούλιο Έρευνας

19. ζητεί να θεσπισθεί το συντομότερο το Ευρωπαϊκό Συμβούλιο Έρευνας (ΕΣΕ) σύμφωνα με την πρόταση της Επιτροπής και την υπόδειξη των εκθέσεων Mayor και Kok· ζητεί ωστόσο από την Επιτροπή να αξιολογήσει την ύπαρξη του εν λόγω οργάνου από κοινού με άλλα υφιστάμενα όργανα (Κοινό Κέντρο Ερευνών, ΓΔ Έρευνας, κ.ά.) ώστε να αποφευχθούν οι επικαλύψεις·

20. πιστεύει ακράδαντα ότι το ΕΣΕ πρέπει να στηρίζει τη βασική έρευνα σε όλους τους επιστημονικούς τομείς σε ευρωπαϊκό επίπεδο επί τη βάσει της επιστημονικής αριστείας, προσδίδοντας ευρωπαϊκή προστιθέμενη αξία μέσω πανευρωπαϊκού ανταγωνισμού και της προώθησης της δημιουργικότητας στο ανώτερο δυνατό επίπεδο·

21. θεωρεί σημαντικό να χρηματοδοτείται επαρκώς το ΕΣΕ και να είναι ανεξάρτητο σε ό, τι αφορά τις επιστημονικές αξιολογήσεις του, ενώ θα παραμένει υπόλογο για τα οικονομικά του στους χρηματοδότες αλλά αυτόνομο ως προς τις δραστηριότητες και την επιλογή ερευνητικών σχεδίων· ζητεί από την Επιτροπή να παράσχει πλαίσιο πρόσθετων χρηματοδοτικών μέτρων τα οποία απαιτούνται για να εφαρμοσθεί το ΕΣΕ στο πλαίσιο του προϋπολογισμού του ΠΠ7 με ποσό που θα προορίζεται σαφώς για την διοίκηση· θεωρεί ότι η χρηματοδότηση για τα εθνικά προγράμματα δεν θα πρέπει να μειωθεί ως αποτέλεσμα της ευρωπαϊκής στήριξης· συνιστά με έμφαση να μην αυξήσει το ΕΣΕ την άσκοπη γραφειοκρατία και να μην επιβραδύνει τη διαδικασία αξιολόγησης των προτάσεων·

22. προτείνει να διοικείται το ΕΣΕ από διοικητικό συμβούλιο και επιστημονική επιτροπή, απαρτιζόμενη από ευρωπαίους επιστήμονες υψηλού επιπέδου από διαφορετικούς επιστημονικούς τομείς, καθώς και από εκπροσώπους των επιχειρηματικών και βιομηχανικών κύκλων λ.χ. με τη συμμετοχή των πλατφορμών της τεχνολογίας· πρέπει να δημιουργηθεί παγκόσμιο δίκτυο αξιολόγησης από αναθεωρητές για την αξιολόγηση των προτάσεων· στα διοικητικά σώματα και το δίκτυο αξιολόγησης πρέπει να υπάρχει ισόρροπη εκπροσώπηση των φύλων· τα κριτήρια επιλογής τόσο για το διοικητικό συμβούλιο όσο και για την επιστημονική επιτροπή πρέπει να βασίζονται στην αριστεία και την πείρα ώστε να εξασφαλισθεί η διαφάνεια και η εγγύηση ότι το ΕΣΕ θα απολαύει της ευρύτερης δυνατής αποδοχής· θεωρεί ότι το ΕΣΕ, ύστερα από σύντομη μεταβατική περίοδο, πρέπει να συσταθεί σύμφωνα με το άρθρο 171 της Συνθήκης ΕΚ· κρίνει ότι οι κανόνες συμμετοχής στο ΠΠ7 πρέπει να λάβουν υπόψη το στοιχείο αυτό·

Ανθρώπινοι πόροι

23. καλεί τα ευρωπαϊκά θεσμικά όργανα και τα κράτη μέλη να θέσουν ως προτεραιότητα την προώθηση της πρόσβασης των γυναικών και την εξέλιξη της σταδιοδρομίας τους στον τομέα της έρευνας περιλαμβάνοντας, μεταξύ άλλων, θετικές δράσεις· προτείνει τη λήψη ευρωπαϊκών πρωτοβουλιών που στοχεύουν στην εξάλειψη πολιτισμικών στερεοτύπων και φραγμών που αποθαρρύνουν τις γυναίκες από το να ακολουθήσουν την οδό της επιστημονικής εκπαίδευσης·

24. ενθαρρύνει τα κράτη μέλη να αξιολογήσουν εκ νέου τα εκπαιδευτικά συστήματά τους με προοπτική να διδάσκεται περισσότερο η επιστήμη στα σχολεία και τα πανεπιστήμια και να υποστηρίζουν τους σπουδαστές που προτίθενται να ακολουθήσουν σταδιοδρομίες στον χώρο αυτό·

25. πιστεύει ακράδαντα ότι το επιτυχημένο πρόγραμμα "Μαρία Κιουρί", το οποίο έτυχε θερμής υποδοχής από τους υποψήφιους, πρέπει να συνεχισθεί με τα υφιστάμενα μέσα και θα πρέπει επίσης να εξασφαλίζει ότι κορυφαίοι διεθνείς επιστήμονες, συμπεριλαμβανομένων των επιστημόνων της νεώτερης γενιάς, επιλέγουν να εργασθούν στον χώρο της ευρωπαϊκής έρευνας· αναγνωρίζει την επιτυχία των δράσεων "Μαρία Κιουρί" και συνιστά ουσιαστική αύξηση της χρηματοδότησής τους·

26. έχει εδραιωμένη την πεποίθηση ότι πρέπει να δημιουργηθούν, τόσο στα κράτη μέλη όσο και στην ΕΕ, ευνοϊκές προϋποθέσεις για την βελτίωση της κινητικότητας των ερευνητών όλων των βαθμίδων και την ανάδειξή της σε "μαζικό φαινόμενο", τόσο για τις χαμηλότερου επιπέδου μη μόνιμες πανεπιστημιακές σταδιοδρομίες, όσο και σε επίπεδα μονίμων πανεπιστημιακών σταδιοδρομιών, συμπεριλαμβανομένης της αμφίδρομης κινητικότητας ανάμεσα στη βιομηχανία, τα πανεπιστήμια και τα ερευνητικά κέντρα και ανάμεσα σε διάφορους επιχειρηματικούς τομείς· θεωρεί την εναρμόνιση των σταδιοδρομιών και των συνθηκών εργασίας των ερευνητών σε επίπεδο ΕΕ ως σημαντικό βήμα για να γίνει η κινητικότητα των ερευνητών πυλώνας του ΕΧΕ· απ ' αυτή την άποψη, μείζων βελτίωση θα ήταν ο ορισμός σαφών κοινών προτύπων σε επίπεδο ΕΕ για την πρόσβαση στην πανεπιστημιακή σταδιοδρομία και, με τον τρόπο αυτό, η απονομή του "Ευρωπαϊκού τίτλου" η οποία θα επιτρέπει στους ερευνητές να προσλαμβάνονται από τα πανεπιστήμια και τα ερευνητικά συστήματα των κρατών μελών·

27. ζητεί να προωθηθεί η αμοιβαία αναγνώριση των διδακτορικών διπλωμάτων των κρατών μελών της ΕΕ, ώστε να αρθούν τα εμπόδια στην κινητικότητα των ερευνητών και των επιστημόνων και να ενισχυθεί ο ενιαίος ευρωπαϊκός χώρος έρευνας στην ΕΕ·

28. τονίζει ότι η παροχή κτηρίων, εξοπλισμών και υποδομών έρευνας που έχουν το προβάδισμα σε παγκόσμιο επίπεδο αποτελεί θεμελιώδη προϋπόθεση για να καταστούν τα επιστημονικά και ερευνητικά ευρωπαϊκά κέντρα ελκυστικά για τους καλύτερους ανά τον κόσμο ερευνητές, αλλά και για να υπάρξει αριστεία παγκοσμίου επιπέδου στα αποτελέσματα της έρευνας· στηρίζει συνεπώς την πρόταση της Επιτροπής σχετικά με την χορήγηση κονδυλίων για τον σκοπό αυτό· ζητεί να δοθεί στο Ευρωπαϊκό Στρατηγικό Φόρουμ για τις Ερευνητικές Υποδομές (ESFRI) σημαντικότερος ρόλος στη χάραξη μιας ευρωπαϊκής πολιτικής υποδομών·

29. προτρέπει τα ευρωπαϊκά πανεπιστήμια, τα ερευνητικά ιδρύματα και τις εταιρίες που ασχολούνται με την έρευνα να καταστήσουν περισσότερο ευέλικτες τις δομές σταδιοδρομίας και ιεραρχίας ώστε να παρέχονται στους νέους πρωτοπόρους επιστήμονες κίνητρα, περιλαμβανομένης της δυνατότητας να λαμβάνουν υψηλές αμοιβές του τύπου εκτάκτων απολαβών και άλλων μορφών ενισχυμένων αντισταθμίσεων·

Μεταφορά τεχνολογίας

30. πιστεύει ότι η τεχνολογική καινοτομία θα πρέπει να τύχει ειδικής μέριμνας στο ΠΠ7, θεωρεί δε απαραίτητο το συντονισμό της ευρωπαϊκής πολιτικής στον τομέα της έρευνας με την αντίστοιχη πολιτική για τις επιχειρήσεις και τη βιομηχανία·

31. επικροτεί την πρόταση για ευρωπαϊκές "τεχνολογικές πλατφόρμες" και κοινές τεχνολογικές πρωτοβουλίες ως μέσα εφαρμογής των στρατηγικών προγραμμάτων έρευνας και ανάπτυξης σε ειδικούς τομείς της τεχνολογίας· υπογραμμίζει πόσο σημαντικές είναι οι "τεχνολογικές πλατφόρμες" ως βασικός μηχανισμός συνεργασίας του βιομηχανικού κόσμου, των ερευνητικών οργανισμών, των τοπικών θεσμών και άλλων παραγόντων, τονίζει δε την ανάγκη να ληφθούν μέτρα που θα διευκολύνουν τη συμμετοχή των ΜΜΕ·

32. πιστεύει ότι, για να εξασφαλίζεται η συνοχή της, η έρευνα πρέπει να συνδέεται με πολιτικές προτεραιότητες·

33. συνιστά κατηγορηματικά να αυξηθούν οι πόροι για μέσα, όπως οι δράσεις STREP (ερευνητικά σχέδια ειδικών στόχων), η συνεταιριστική έρευνα (εις το παρελθόν δράσεις CRAFT) και η συλλογική έρευνα, τα οποία απευθύνονται ρητά στις ΜΜΕ, και να βελτιωθεί η πρόσβαση σε αυτούς, να καταστούν πιο ευέλικτα τα κριτήρια συμμετοχής σε έργα και να δοθούν περισσότερες πιθανότητες επιτυχίας των έργων σε συνθήκες μεγαλύτερης ισοτιμίας· ενθαρρύνει τα κράτη μέλη να παράσχουν φορολογικά και άλλα κίνητρα για την προώθηση της βιομηχανικής καινοτομίας, περιλαμβανομένης και της σύνδεσης με το πρόγραμμα EUREKA, ιδίως όσον αφορά τις ΜΜΕ· συνιστά να προβλεφθούν επιδοτήσεις σε ΜΜΕ για τη λήψη αδειών εκμεταλλεύσεως διπλωμάτων ευρεσιτεχνίας·καλεί την Επιτροπή να λάβει υπόψη το ενδεχόμενο χορήγησης στις πολύ μικρές και στις μικρές επιχειρήσεις ενός ποσοστού από κάθε θεματικό προϋπολογισμό, ως αρχική επένδυση με κεφάλαια επιχειρηματικού κινδύνου βάσει απλουστευμένων και γρήγορων διαδικασιών επιλογής και εν συνεχεία με ελάχιστες διοικητικές διαδικασίες·

34. καλεί την Επιτροπή να υποστηρίξει την ανάπτυξη τεχνολογικών πλατφορμών και "Πλατφορμών έρευνας βάσει κοινωνικών κινήτρων" για τη δημιουργία κοινοπραξιών έρευνας βάσει κοινωνικών κινήτρων που θα ασχολούνται με μείζονες προκλήσεις της ευρωπαϊκής κοινωνίας, ήτοι κοινές δημογραφικές αλλαγές στην Ευρώπη και προκλήσεις στον τομέα του περιβάλλοντος·

35. υποστηρίζει την απλοποίηση της γραφειοκρατίας στο πρόγραμμα αυτό, ιδίως σε ό,τι αφορά τις ΜΜΕ·

36. ζητεί, με στόχο να προαχθεί η καινοτομία, να διατεθεί για τη συνεργασία ανάμεσα στις ΜΜΕ και τα ερευνητικά ιδρύματα ένα προκαθορισμένο σημαντικό ποσοστό των χρημάτων για "συνεργατικά ερευνητικά σχέδια", τα οποία αποτελούν σημαντική συνιστώσα του ΠΠ7·

37. καλεί τα ευρωπαϊκά θεσμικά όργανα και τα κράτη μέλη να προωθήσουν, με τη συμμετοχή τοπικών και περιφερειακών αρχών και άλλων αρμόδιων ιδρυμάτων, τη δημιουργία περιφερειακών εκκολαπτηρίων τεχνολογίας και, μέσω των δημοσίων χρηματοδοτικών μέσων τους (Ευρωπαϊκό Ταμείο Επενδύσεων, διαρθρωτικά ταμεία, περιφερειακά ταμεία), να ενθαρρύνουν τη χρήση ιδιωτικών επιχειρηματικών κεφαλαίων (αποτέλεσμα μόχλευσης) για τη δημιουργία περιφερειακών ταμείων επιχειρηματικών κεφαλαίων (πρωτίστως οργανισμών παροχής επιχειρηματικού κεφαλαίου) τα οποία —ως δημόσια-ιδιωτικά επιχειρηματικά κεφάλαια που αξιοποιούνται σε στενή συνεργασία με τα εκκολαπτήρια τεχνολογίας— αποτελούν βασική προϋπόθεση για την αποτελεσματική χρηματοδότηση νέων σχεδίων υψηλής τεχνολογίας που προωθούνται από νεοσυσταθείσες επιχειρήσεις·

38. καλεί την Επιτροπή να αποδώσει ιδιαίτερη προσοχή στην κατάσταση της βιομηχανικής έρευνας διότι σε αυτόν τον τομέα έρευνας αντιστοιχεί ένα πολύ μεγάλο ποσοστό των συνολικών πόρων που δαπανούνται για την έρευνα·

39. καλεί την Επιτροπή να υποβάλει διατάξεις για τη θέσπιση ενός συστήματος γρήγορου ελέγχου για τις ΜΜΕ το οποίο θα επιτρέπει την άνευ χρονοτριβής αξιολόγηση των πιθανοτήτων που υπάρχουν να χορηγηθεί χρηματοδότηση για προγράμματα έρευνας·

40. συνιστά θερμά να παρασχεθούν μέσα στο πρόγραμμα πλαίσιο κίνητρα για να συσταθούν δέσμες επιστημονικών ομάδων και περιφερειακών δικτύων, με τη συμμετοχή ΜΜΕ, και να στηριχθούν πρωτοβουλίες που υπάρχουν ήδη στα κράτη μέλη·

41. πιστεύει ακράδαντα ότι θα έπρεπε να γίνει μια αποτελεσματικότερη και πιο συντονισμένη χρήση άλλων μηχανισμών χρηματοδότησης και μηχανισμών στήριξης (ΕΤΕΠ, διαρθρωτικά ταμεία, εθνική δημόσια και ιδιωτική χρηματοδότηση και EUREKA) για την ενίσχυση της έρευνας και ανάπτυξης και της καινοτομίας· προτείνει ως εκ τούτου στα κράτη μέλη, σε συνεργασία με τις περιφέρειες, να δημιουργήσουν σύνδεση ανάμεσα στα εθνικά επιχειρησιακά προγράμματα για τον Στόχο 2 της διαρθρωτικής πολιτικής και των έργων για τα οποία ζητήθηκε χρηματοδότηση από το ΠΠ·

42. καλεί την Επιτροπή, κατά την υποβολή του ΠΠ7, να διευκρινίσει την έννοια της ευρωπαϊκής προστιθέμενης αξίας και ειδικότερα να προωθήσει τους ερευνητικούς τομείς των οποίων οι στόχοι μπορούν να επιτευχθούν καλύτερα μέσω κοινών ευρωπαϊκών σχεδίων, γεγονός που πρέπει να είναι εμφανές για τους πολίτες όλων των κρατών μελών·

43. συνιστά ενίσχυση του συντονισμού μεταξύ των εθνικών ερευνητικών προγραμμάτων· καλεί την Επιτροπή να αναλάβει πρωτοβουλίες σύμφωνα με το άρθρο 169 της Συνθήκης ΕΚ·

44. καλεί την Επιτροπή να συνάψει συμφωνίες με τη βιομηχανία για να παρασχεθούν κίνητρα σε στρατηγικούς τομείς της έρευνας·

Θεματικές προτεραιότητες

45. πιστεύει ότι ο καθορισμός των θεματικών προτεραιοτήτων που θα πρέπει να συμπεριληφθούν στην προσεχή απόφαση του Ευρωπαϊκού Κοινοβουλίου και του Συμβουλίου για το ΠΠ7, πρέπει να αντανακλά τις στρατηγικές προτεραιότητες της Ατζέντας της Λισσαβώνας· επιπλέον, πρέπει να αποτελεί απόρροια ενεργού διαλόγου μεταξύ ευρωπαϊκών, εθνικών και περιφερειακών οργάνων, με τη συμμετοχή της επιστημονικής κοινότητας και των παραγόντων της κοινωνίας των πολιτών, συμπεριλαμβανομένου του επιχειρηματικού κόσμου·

46. θεωρεί ότι το ΠΠ7 θα πρέπει να βασιστεί στο πεδίο των τομέων έρευνας που υπήρχαν στο ΠΠ6 ώστε να διατηρηθεί η συνέχεια· θα πρέπει ωστόσο να δοθεί προτεραιότητα σε βασικούς τομείς των επιστημών και της τεχνολογίας που διαδραματίζουν καίριο ρόλο για την ενίσχυση της ευρωπαϊκής ανταγωνιστικότητας, δημιουργώντας νέες απασχολήσεις και βελτιώνοντας την ευημερία των πολιτών· από αυτή την άποψη, συμφωνεί μεν να συμπεριληφθεί η διαστημική έρευνα και ο σχετικώς νέος τομέας της ασφάλειας, πιστεύει όμως ότι το ΠΠ7 θα πρέπει να παράσχει επαρκή στήριξη στους εξής τομείς:

α) επιστήμες της ζωής (περιλαμβανομένης της νανοτεχνολογίας, της νευροεπιστήμης και της δημόσιας υγείας),

β) όλες τις υπάρχουσες και μελλοντικές πηγές ενέργειας, ιδίως τις ανανεώσιμες πηγές ενέργειας και την ενεργειακή απόδοση),

γ) ΤΠΕ,

δ) νανοτεχνολογία, νέα υλικά και διαδικασίες παραγωγής,

ε) χημεία·

47. πιστεύει ότι, προκειμένου να αντιμετωπισθούν επιτυχώς οι αυξανόμενοι παγκοσμίως περιβαλλοντικοί κίνδυνοι, είναι απαραίτητο η ευρωπαϊκή ερευνητική πολιτική να προαγάγει την έρευνα και ανάπτυξη στον τομέα των φυσικών καταστροφών·

48. θεωρεί ότι η ΕΕ πρέπει να διασφαλίσει τη χρηματοδότηση των ελλειμματικών σήμερα ερευνών, για τις ασθένειες που πλήττουν τον πληθυσμό των αναπτυσσομένων χωρών·

49. θεωρεί ότι το ΠΠ7 θα πρέπει να στηρίξει επίσης την Ε&ΤΑ σε πολύ καινοτόμους χώρους επιστημονικών κλάδων και οικονομικών τομέων βραδείας ανάπτυξης·

50. υπογραμμίζει την ανάγκη να λάβει η Ευρωπαϊκή Ένωση συγκεκριμένες δράσεις για να φέρει την επιστήμη πιο κοντά στον πολίτη, οργανώνοντας, λ.χ., δημόσιες συζητήσεις σχετικά με σημαντικά επιστημονικά και τεχνολογικά θέματα, γεγονός που πρέπει να αντανακλάται στην ευρωπαϊκή πολιτική έρευνας και στο επικείμενο ΠΠ·

51. καλεί την Επιτροπή να επιδείξει τη δέουσα μέριμνα στο θέμα της προστασίας των ζώων, υποστηρίζοντας κατ' αρχάς εναλλακτικές μεθόδους αντί για πειράματα σε ζώα και, εν συνεχεία, μειώνοντας στο ελάχιστο τον αριθμό των πειραμάτων σε ζώα τα οποία διεξάγονται στο πλαίσιο των σχεδίων που χρηματοδοτεί·

52. θεωρεί ότι η διεπιστημονική έρευνα πρέπει να ληφθεί περισσότερο υπόψη στο ΠΠ για να δοθούν νέες ωθήσεις και κατευθύνσεις σκέψεως·

***

53. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και την Επιτροπή, καθώς και στις κυβερνήσεις και τα κοινοβούλια των κρατών μελών και των υποψήφιων χωρών.

[1] Συμβούλιο της Ευρωπαϊκής Ένωσης, 26/11/2004 (English) — 14687/04 (Press: 323).

[2] ΕΕ L 232 της 29.8.2002, σ. 1.

[3] ΕΕ C 87 E της 7.4.2004, σ. 60.

[4] ΕΕ C 103 Ε της 29.4.2004, σ. 838.

[5] http://www.ercexpertgroup.org/documents/ercexpertgroup_final_report.pdf

[6] http://www.cordis.lu/fp6/instruments_review/

[7] http://europa.eu.int/comm/councils/bx20041105/kok_report_en.pdf

[8] http://europa.eu.int/comm/dgs/information_society/evaluation/pdf/5_y_a/ist_5ya_final_140105.pdf

[9] ftp://ftp.cordis.lu/pub/technology-platforms/docs/tp_report_defweb_en.pdf

--------------------------------------------------